Title: ประกาศเจ้าพนักงานจราจรในเขตกรุงเทพมหานคร เรื่อง กำหนดระเบียบการใช้ทางหรือช่องทางเดินรถสำหรับรถจักรยาน

ประกาศเจ้าพนักงานจราจรในเขตกรุงเทพมหานคร

ประกาศเจ้าพนักงานจราจรในเขตกรุงเทพมหานคร
เรื่อง
กำหนดระเบียบการใช้ทางหรือช่องทางเดินรถสำหรับรถจักรยาน[๑]

ตามที่คณะรัฐบาล
ได้มีนโยบายสนับสนุนให้ประชาชนใช้รถจักรยานสำหรับการเดินทางในชีวิตประจำวัน
การออกกำลังกาย และเป็นการส่งเสริมการท่องเที่ยว โดยจัดให้มีเส้นทางรถจักรยานที่ปลอดภัยให้แก่ผู้ขับขี่มากขึ้นตามกลยุทธ์ในการลดปัญหาการจราจรและการใช้พลังงานโดยส่งเสริมการใช้รถจักรยานดังนั้น
เพื่อเป็นการปลอดภัยและสะดวกในการจราจรแก่ประชาชนผู้ใช้รถใช้ถนน จึงเป็นการสมควรที่จะกำหนดระเบียบการใช้ทางหรือช่องทางเดินรถสำหรับรถจักรยานไว้

ฉะนั้น อาศัยอำนาจตามความในมาตรา ๑๓๙ (๑๐)
แห่งพระราชบัญญัติจราจรทางบก พ.ศ. ๒๕๒๒ และคำสั่งกระทรวงมหาดไทย ที่ ๕๒๙/๒๕๕๕
ลงวันที่ ๗ กันยายน พ.ศ. ๒๕๕๕
แต่งตั้งผู้บัญชาการตำรวจนครบาลเป็นเจ้าพนักงานจราจรในเขตกรุงเทพมหานคร
จึงออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศเจ้าพนักงานจราจรในเขตกรุงเทพมหานคร เรื่อง
กำหนดระเบียบการใช้ทางหรือช่องทางเดินรถสำหรับรถจักรยาน

ข้อ ๒  ในประกาศนี้
ทาง หมายความว่า
ทางตามกฎหมายว่าด้วยการจราจรทางบก
รถจักรยาน หมายความว่า
รถจักรยานตามกฎหมายว่าด้วยการจราจรทางบก

ข้อ ๓  ผู้ขับขี่รถจักรยานต้องขับในทางที่จัดไว้สำหรับรถจักรยาน
และต้องขับให้ชิดขอบทางด้านซ้ายของทางที่จัดไว้สำหรับรถจักรยานให้มากที่สุดเท่าที่จะกระทำได้
กรณีที่ทางใดไม่ได้จัดไว้สำหรับรถจักรยานให้ผู้ขับขี่รถจักรยานต้องขับให้ชิดขอบทางด้านซ้ายของทางเดินรถ
ไหล่ทางให้มากที่สุดเท่าที่จะทำได้แต่ในกรณีที่มีช่องทางเดินรถประจำทางด้านซ้ายสุดของทางเดินรถต้องขับขี่รถจักรยานให้ชิดช่องทางเดินรถประจำทางนั้น

ข้อ ๔  ผู้ขับขี่รถจักรยานต้องปฏิบัติให้ถูกต้องตามสัญญาณจราจรและเครื่องหมายจราจรที่ติดตั้งไว้
หรือทำให้ปรากฏในทาง หรือที่พนักงานเจ้าหน้าที่แสดงให้ทราบ

ข้อ ๕  รถจักรยานที่ใช้ในทางเดินรถ
ไหล่ทางหรือทางที่จัดไว้สำหรับรถจักรยาน ผู้ขับขี่รถจักรยานต้องจัดให้มี
(๑) กระดิ่งที่ให้เสียงสัญญาณได้ยินได้ ในระยะไม่น้อยกว่าสามสิบเมตร
(๒) เครื่องห้ามล้อที่ใช้การได้ดี เมื่อใช้สามารถทำให้รถจักรยานหยุดได้ทันที
(๓) โคมไฟติดหน้ารถจักรยานแสงขาวไม่น้อยกว่าหนึ่งดวง
ที่ให้แสงไฟส่องตรงไปข้างหน้าเห็นพื้นทางได้ชัดเจนในระยะไม่น้อยกว่าสิบเมตร
และอยู่ในระดับต่ำกว่าสายตาของผู้ขับขี่ซึ่งขับรถสวนมา
(๔) โคมไฟติดหน้ารถจักรยานแสงแดงไม่น้อยกว่าหนึ่งดวง ที่ให้แสงสว่างตรงไปข้างหลังหรือติดวัตถุสะท้อนแสงสีแดงแทน
ซึ่งเมื่อถูกไฟส่องให้มีแสงสะท้อน

ข้อ ๖  ในทางเดินรถ
ไหล่ทางหรือทางที่จัดทำไว้สำหรับรถจักรยาน ห้ามมิให้ผู้ขับขี่รถจักรยาน
(๑) ขับโดยประมาทหรือน่าหวาดเสียวอันอาจเกิดอันตรายแก่บุคคล
หรือทรัพย์สิน
(๒) ขับโดยไม่จับคันบังคับรถ
(๓) ขับขนานกันเกินสองคัน เว้นแต่ขับในทางที่จัดไว้สำหรับรถจักรยาน
(๔) ขับโดยนั่งบนที่อื่นมิใช่อานที่จัดไว้เป็นที่นั่งตามปกติ
(๕) ขับโดยบรรทุกบุคคลอื่น เว้นแต่รถจักรยานสามล้อสำหรับบรรทุกคน  ทั้งนี้
ตามเงื่อนไขที่เจ้าพนักงานจราจรกำหนด
(๖) บรรทุก หรือถือสิ่งของ หีบห่อ หรือของใด ๆ
ในลักษณะที่เป็นการกีดขวางการจับคันบังคับรถหรืออันอาจจะเกิดอันตรายแก่บุคคลหรือทรัพย์สิน
(๗) เกาะหรือพ่วงรถอื่นที่กำลังแล่นอยู่

ประกาศ
ณ วันที่ ๒๐ พฤศจิกายน พ.ศ. ๒๕๕๗
พลตำรวจตรี
อดุลย์  ณรงค์ศักดิ์
รองผู้บัญชาการตำรวจนครบาล
ปฏิบัติราชการแทน
ผู้บัญชาการตำรวจนครบาล
เจ้าพนักงานจราจรในเขตกรุงเทพมหานคร

ปริยานุช/ผู้จัดทำ
๗ มกราคม ๒๕๕๘

วิศนี/ผู้ตรวจ
๑๔ มกราคม ๒๕๕๘

[๑] ราชกิจจานุเบกษา
เล่ม ๑๓๑/ตอนพิเศษ ๒๖๒ ง/หน้า ๑๖/๒๓ ธันวาคม ๒๕๕๗